51. schôdza NR SR - 2.deň - A. dopoludnia
Dátum: 2021-11-24
Poslanec: Laššáková, Ľubica (SMER - SD)
Druh vystúpenia: Vystúpenie v rozprave

162. Vážený pán predsedajúci, vážená pani ministerka, vážené kolegyne, kolegovia, keď som v roku 2018 predkladala vláde Slovenskej republiky návrh vyhlásiť Rok Milana Rastislava Štefánika, malo to svoje opodstatnenie, malo to svoj význam a doteraz som hrdá na to, že som tak urobila. Osobnosť Milana Rastislava Štefánika si to zaslúži, zaslúžila. A som veľmi rada, že v našich intenciách pokračuje teraz aj pani ministerka. Pietna mohyla na Bradle si naozaj vyžaduje neustálu pozornosť a veľa peňazí a rovnako aj historická budova strážnice, ktorá je národnou kultúrnou (ruch v sále a zaznievanie gongu) pamiatkou, ale možno mnohí ani netušia, kde táto národná kultúrna pamiatka je. Ak idete na Bradlo, tak po ľavej ruke dolu pod kopcom. Je to naozaj skvost a taký trošku zabudnutý... (Neutíchajúci ruch v sále a prerušenie vystúpenia predsedajúcim.) Pardon... (Rečníčka sa obrátila k predsedajúcemu.) Grendel, Gábor, podpredseda NR SR 163. Prepáčte, pani poslankyňa, lebo takto sa nepočujeme. Čiže, kolegovia, poprosím vás, aby ste debatovali mimo rokovacej sály. Nech sa páči, pani poslankyňa. Laššáková, Ľubica, poslankyňa NR SR 164. Takže národná kultúrna pamiatka Strážnica, takisto si pozornosť vyžaduje rodný dom Milana Rastislava Štefánika v Košariskách a v katastri Priepasného takisto veľká časť, ktorá práve spadá pod mohylu na Bradle. Iniciovali sme vtedy aj výjazdové rokovanie vlády v Brezovej pod Bradlom, aby sme demonštrovali význam celej tejto lokality, význam mohyly, význam Milana Rastislava Štefánika. Vtedy sme vyčlenili 0,5 mil. eur na revitalizáciu mohyly a celého jej okolia. Takisto okolo 250-tisíc eur na rekonštrukciu strážnice a ďalšie zdroje na zveľadenie fary v Košariskách aj časti Priepasného. Podľa mojich informácií aj obce, aj mesto Brezová pod Bradlom častokrát žiadali prostriedky na zveľadenie spomínaných lokalít aj zo zdrojov dotačného systému ministerstva kultúry, ale ako tu už odznelo, to sú peniaze, ktoré môžu a nemusia byť, pretože nie je naň žiadny nárok. Tak sme teda uvažovali, akým spôsobom vyčleniť systematicky každý rok nejaké zdroje, a teraz som to v tom návrhu zákona našla, čo ma veľmi potešilo, a z toho dôvodu teda chcem povedať, že poslanci za stranu HLAS - sociálna demokracia určite podporia tento návrh zákona, pretože pokračuje v dobrej myšlienke pravidelne zabezpečiť zdroje na údržbu mohyly celého areálu pamätníka vrátane teda tej spomínanej strážnice. Našla som tam mechanizmus, ktorý by mal zabezpečiť podobné financovanie, ako je to v prípade Národného cintorína v Martine, teda predpokladám, a to, dúfam, že pani ministerka vysvetlí, či je to tak, alebo nie je to tak, teda predpokladám, že v rámci samotného dotačného systému ministerstva kultúry bude uvedená samostatná podkapitola, a tou bude pamätník alebo mohyla na Bradle, to už neviem, ako, ako urobíte, pani ministerka zrejme vysvetlí, ale je tu jedno ale a hovorí sa, že vždy to podstatné príde po tom ale. Takže chcem sa opýtať aj na základe skúseností s Národným cintorínom v Martine, ktorý síce má napísané v dotačnom systéme, že každý rok by mal dostať 50-tisíc eur. Sú ale roky, keď dostane len 25- alebo 30-, a súvisí to práve s kondíciou mesta. Tu som takisto našla, možno to je pravda, možno to nie je pravda, skúste vysvetliť, pani ministerka, či v tomto návrhu zákona je to naozaj tak, že to súvisí s finančnou kondíciou spomínaných obcí a mesta Brezová pod Bradlom. Toto je momentálne za mňa všetko. Ďakujem za pozornosť.